Začin života ponovno se širi New Orleansom
U gradu u kojem je kuhanje umjetnička forma, a konzumiranje hrane omiljeni hobi njegovih žitelja, ponovno je otvorena i krcata gostima 
Povijesna luka na jugu Amerike, New Orleans u Louisiani, nije ni blizu potpunog oporavka od kataklizmičkog uragana Katrina koji je prije četiri godine izbrisao čitave dijelove ovoga grada. Preko tisuću i 800 ljudi poginulo je tada u New Orleansu i u susjednoj državi Mississippi, a deseci tisuća napustili su to područje i nikada se nisu vratili. No, postoji jedan dobar znak da se stvari polako vraćaju u normalu u ovom gradu nazvanom Crescent City, Grad-polumjesec, po lûku stvorenom od rijeke Mississippi koja protječe kroz grad: većina legendarnih restorana ponovno je otvorena i krcata gostima, a mirisi proslavljene kreolske kuhinje New Orleansa šire se iz kuća u povijesnoj Francuskoj četvrti, otmjenih naselja na obali – zapravo, iz svakog kutka grada. Stara njuorlinška izreka kaže: kad se spremaš doručkovati, pričaš o ručku i misliš o večeri! Hrana – posebice obilje plodova mora, svježe povrće, i mnoštvo začina koji čine kulinarske kreacije u New Orleansu nezaboravnima – glavna je zanimacija svih: kako bogatih, tako i manje dobrostojećih, siromašnijih kućanstava. Kuhanje je umjetnička forma, a konzumiranje hrane omiljeni hobi žitelja ovoga grada. Kao što kaže jedan od najpoznatijih njuorlinških šefova kuhinje, Joe Cahn: jelo je za nas radosno iskustvo. To je dio ne samo naše povijesti nego i nas samih. Usput se je našalio da, začudo, u ovom dijelu Louisiane i nema toliko pretjerano gojaznih ljudi jer se oni dovoljno kreću hodajući od restorana do restorana. No, postoji jedan novi događaj koji zabrinjava njuorlinške puriste. Franšize fast food restorana i njihova masna, bezukusna jela, dobivaju na popularnosti. Zbog toga su mnogi stari Njuorlinšani otišli iz grada, a na njihovo su mjesto došli novopridošlice iz drugih područja. Svejedno postoji veliki broj mjesta u kojima se može trošiti na ljutu hranu, koja se potom začini još ljućim umakom od papričica. Knjige o korištenju začina u kuhanju kreolskih i Louisiana-Cajun jela, te o kavi posipanoj kiselim, mljevenim korijenom cikorije, još uvijek se prodaju širom svijeta. No, nitko još nije smislio način na koji će se moći upakirati pikantne arome i mirisi koji ponovno ispunjavaju atmosferu starog New Orleansa.